### | | | | --- | --- | | | | | --- | | **Byråd** 29. maj 2018 Sagsnr. 710-2014-64991 Dok.nr. 710-2018-132776 Sagsbehandler DPMFHA | | 88.                 Handleplan for 2018 og 2019 til Sundhedspolitik for Favrskov Kommune 2016-2019 - Åbent

###

|  |  |
| --- | --- |
| Tidl. politisk behandling | BY, 26.01.16, pkt. 20, BY, 30.08.16, pkt. 140 |
| Forventet sagsgang | SS-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet godkendte 26. januar 2016 Sundhedspolitik for
Favrskov Kommune 2016-19. I denne sag skal Byrådet tage stilling til forslag
til sundhedspolitikkens handleplan for 2018 og 2019.

Sundhedspolitikken udgør rammen for kommunens arbejde med at
fremme borgernes sundhed. Udmøntningen af sundhedspolitikken sker via en
handleplan, der udarbejdes hvert andet år. I handleplanen beskrives indsatser
og konkrete sundhedsinitiativer for hvert af sundhedspolitikkens fem temaer:

· Sunde børn og unge i trivsel

· Mere sundhed for alle

· Mere sundhed i det nære

· Sammen om sunde arbejdspladser

· Et aktivt liv i et sundt miljø.

Kommunen skaber rammer, der gør det nemmere for borgerne at
tage vare på egen trivsel og sundhed. Arbejdet med at skabe disse rammer er et
fælles anliggende for de mange kommunale serviceområder, der har opgaver med betydning
for borgernes sundhed. Indsatserne i det vedlagte forslag til handleplan for
2018 og 2019 går derfor på tværs af kommunens forvaltningsområder.

En del af indsatserne er rettet mod borgere, der særligt er
i risiko for dårligt helbred. Det gælder eksempelvis sundhedsinitiativerne for
borgere på kommunens botilbud og den øgede indsats for sårbare gravide og
sårbare småbørnsfamilier.

Flere af indsatserne i forslaget til den nye handleplan
bygger videre på metoder, erfaringer og viden opbygget gennem de seneste års
arbejde med sundhedsfremme og forebyggelse i kommunen.

Afrapportering for sundhedspolitikkens handleplan for 2016
og 2017 samt nøgletal for borgernes sundhed i [adresse] er vedlagt som
bilag.

**VURDERING**

De udvalgte indsatser understøtter intentionerne i
sundhedspolitikken om, at der skal lægges vægt på både fysisk, psykisk og
socialt velbefindende.

Prioriteringen af indsatserne er samtidig i overensstemmelse
med anbefalingerne i udspillet ”Forebyggelse for fremtiden”, som Kommunernes
Landsforenings (KL) offentliggjorde i januar 2018. KL anbefaler, at kommunerne
prioriterer at sætte fokus på børn og unge samt alkohol, tobak og mental
sundhed, da der særligt på disse områder kan gøres en mærkbar forskel for
borgernes sundhed.

Af nøgletallene fra blandt andet sundhedsprofilen ”Hvordan
har du det?” fremgår det, at borgerne i [adresse] lever længere og
sundere end regions- og landsgennemsnittet. Middellevetiden er blevet længere,
og borgernes sundhedsvaner er forbedret, når det handler om rygning og alkohol.
Der er dog flere borgere end tidligere med dårlig mental sundhed og trivsel,
mange kroniske sygdomme og usundt kostmønster.

I forslaget til handleplanen er der under temaet ”Sunde børn
og unge i trivsel” både brede indsatser (f.eks. motorik- og bevægelse) samt
indsatser, der er særligt målrettet udsatte børn og unge.

I forhold til alkohol er der en særlig indsats for udsatte
unge med misbrugsproblematikker. Samtidig vil den familieorienterede
misbrugsbehandling og den opsporende indsats fra 2016-2017 fortsætte som en del
af Favrskov Kommunes tilbud.

De seneste års fokus på tobaksforebyggelse og rygestop
fortsættes, og som en del af indsatserne vil Favrskov Kommune deltage i
partnerskabet ”Røgfri Fremtid”. Partnerskabets mål for 2030 er, at ingen børn
og unge under 18 år ryger, og at færre end 5 % af den voksne befolkning ryger.
P.t. ryger 14 % af borgerne over 16 år i [adresse]. Det er Kræftens Bekæmpelse
og Trygfonden, der står bag partnerskabet, og indtil videre har 30 kommuner
tilsluttet sig initiativet.

Både rygning og alkohol har afgørende betydning for
udviklingen af kronisk sygdom, så forebyggelse på disse områder forventes at
kunne begrænse stigningen i andelen af borgere med kronisk sygdom. Samtidig har
et for højt forbrug af alkohol også betydning for den mentale sundhed og kan i
børnefamilier være en væsentlig udfordring for både de voksnes og børnenes
trivsel. Derfor arbejdes der fortsat med en opsporende indsats. Også flere af
de øvrige indsatser har på tværs af aldre og på forskellig vis til formål at
fremme borgernes mentale sundhed. Det gælder f.eks. projektet ”Sammen mod
ensomhed”.

Etablering af baner til fitness og crossfit, naturtræningsprojektet
og indsatsen i forhold til motorik og bevægelse skal bidrage til mere fysisk
aktivitet for børn og voksne, ligesom mad- og måltidspolitikken og Fars
Køkkenskole supplerer arbejdet med at fremme sundere kostmønstre.

Det fremgår af afrapporteringen, at størstedelen af
initiativerne i handleplanen for 2016 og 2017 er afsluttet (markeret med grønt
i bilaget). Der er afprøvet nye metoder eller tilgange, som vurderes at give
større effekt uden at være mere ressourcekrævende end tidligere praksis. De
fortsætter i det daglige arbejde i kommunens tilbud. Et eksempel er den
familieorienterede misbrugsbehandling.

Andre initiativer i handleplanen vil fortsætte som særlige
fokusområder i 2018 og 2019, da indsatsen ikke er afsluttet, eller da der
vurderes at være behov for fortsat indsats på området (markeret med orange i
bilaget).

I forbindelse med godkendelsen af handleplanen for 2016 og
2017 blev det vurderet, at udviklingen i borgernes sundhed bedst måles ved de
overordnede nøgletal, som er beskrevet i det vedlagte bilag.

Intentionen om at måle på effekten af de enkelte indsatser i
handleplanen har i nogle tilfælde vist sig ikke at være mulig, da de nødvendige
data ikke har været til rådighed. Det er et fokuspunkt ved arbejdet med den nye
handleplan.

**ØKONOMI**

Finansieringen af de forskellige indsatser i handleplanen
sker dels via rammen for sundhedsfremme og forebyggelse og dels inden for det
ordinære driftsbudget. Nogle indsatser er endvidere delvist finansieret af
eksterne projektmidler.

Det vurderes således ikke at være nødvendigt at
tilvejebringe yderligere finansiering til implementering af indsatserne i
forslaget til handleplanen.

**INDDRAGELSE**

Social og Sundhed har indhentet input til handleplanen for
2018 og 2019 fra lokale patientforeninger på møde 22. januar 2018 samt fra
repræsentanter for de praktiserende læger på møde i Kommunalt-Lægeligt Udvalg
(KLU) 8. februar 2018.

Af vedlagte notat fremgår det, hvilke indsatser, der blev
foreslået på møderne. Forslagene er vurderet, og nogle er indarbejdet i
handleplanen, f.eks. forslaget om at arbejde med at forbedre børn og unges
mentale sundhed.

**INDSTILLING**

Direktøren for Social og Sundhed indstiller til Byrådet:

1. At forslag til handleplan for 2018 og
2019 til Sundhedspolitik for Favrskov Kommune 2016-2019 godkendes.

**BESLUTNING**

***Social- og Sundhedsudvalget, 1. maj 2018:***

Fraværende:Ingen

Indstilles godkendt.

***Børne- og Skoleudvalget, 3. maj 2018:***

Fraværende:Ingen

Børne- og Skoleudvalget indstiller punktet godkendt med
følgende tilføjelse til handleplanen for 2018 og 2019:

"I forhold til tobaksforebyggelse for unge ønskes den
forebyggende undervisning udvidet til også at omfatte 6. og 10. klasse. Videre
ønskes skolebestyrelserne involveret i arbejdet med de konkrete indsatser på
skolerne."

***Økonomiudvalget, 22. maj 2018:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Sundhedspolitik 2016-2019 | 710-2018-80637 |
| Afrapportering for handleplan 2016 og 2017 | 710-2018-53848 |
| Nøgletal for borgernes sundhed i [adresse] | 710-2018-60700 |
| Forslag til indsatser fra patientforeninger og praktiserende læger | 710-2018-75463 |
| Handleplan for 2018 og 2019 til sundhedspolitikken | 710-2018-136989 |